次韻吳靜能秦檜
作者：丘葵
朝代：宋

paragraphs: 故老相傳爲秦檜，飛仙時立凍蛟背。
疑是當年丫髻人，憑虛馭氣今安在。
百千年樹見栽時，新承雨露入昭代。
托根南極殿下生，巍巍直與天樞對。
紛紛牛馬已成塵，露葉風枝今幾載。
是時鸞鳳一來棲，梟狐不敢鳴妖怪。
一朝名字動至尊，不見尊形空粉繪。
多少黄冠盡白頭，依神正直人再拜。
老榛何物敢干名，直根惟有蘇仙愛。
方今南北同一天，孤標不見貞元會。